b'\n_START_ARTICLE_\nAfrikan sarven merirosvous\n_START_PARAGRAPH_\nAfrikan sarven merirosvous nousi huippuunsa elokuussa 2008 ja alueesta tuli merenkululle vaarallisin alue maailmassa._NEWLINE_Afrikan sarven merirosvous on suhteellisen uusi ilmi\xc3\xb6 ja syntynyt valtiovallan hajoamisen seurauksena Somaliassa 1990-luvun alussa.  Afrikan sarven alue ei ole kauttaaltaan merirosvojen vallassa, vaan merirosvot toimivat muutamasta pienest\xc3\xa4 satamasta, vaikka heid\xc3\xa4n iskunsa ulottuvat jopa tuhansien kilometrien s\xc3\xa4teelle.\n_START_SECTION_\nMerirosvojen tavoitteet ja toiminta\n_START_PARAGRAPH_\nEnsimm\xc3\xa4iset laivakaappaukset Afrikan sarven alueella liittyiv\xc3\xa4t alun perin sis\xc3\xa4llissodan osapuolten v\xc3\xa4lisiin laivojen takavarikointeihin. T\xc3\xa4m\xc3\xa4n j\xc3\xa4lkeen merirosvoudesta on kehittynyt v\xc3\xa4hitellen yksityist\xc3\xa4 rikollista liiketoimintaa. Kalastajien toimeentulon heikennytty\xc3\xa4 sis\xc3\xa4llissodan seurauksena mm. Adenin lahden hummerin kalastajat ryhtyiv\xc3\xa4t merirosvoiksi._NEWLINE_Kun liikemiehet huomasivat, ett\xc3\xa4 merirosvous tuottaa valtavia voittoja, he alkoivat varustaa sopivia venekuntia merirosvoukseen. T\xc3\xa4t\xc3\xa4 nyky\xc3\xa4 merirosvous on muuttunut selke\xc3\xa4sti muutaman rikollisp\xc3\xa4\xc3\xa4llik\xc3\xb6n harrastamaksi liiketoiminnaksi, jota oikeutetaan rannikkojen puolustamisella. Keskusvallan rippeet ja alueelliset kapinallisryhm\xc3\xa4t tuomitsevat kuitenkin merirosvouden. Niinp\xc3\xa4 merirosvot toimivat alueilla, joissa puuttuvat vallanpit\xc3\xa4j\xc3\xa4t._NEWLINE_L\xc3\xa4nsimaissa uskotaan, ett\xc3\xa4 turvallisuus Somalian vesill\xc3\xa4 voidaan palauttaa vahvan keskusvallan palauttamisen my\xc3\xb6t\xc3\xa4. Somalian rantaviivan pituus on yli 3000 kilometri\xc3\xa4. Islamistikapinallisten kanssa sotaa k\xc3\xa4yv\xc3\xa4n keskushallinnon on l\xc3\xa4hes mahdoton valvoa, mit\xc3\xa4 valtavalla rannikolla tapahtuu. On huomattava, ett\xc3\xa4 sis\xc3\xa4llissodan olosuhteissa merirosvous ei ole levinnyt koko rannikon laajuiseksi, vaan se keskittyy tiettyihin kaupunkeihin Afrikan Sarven k\xc3\xa4rjess\xc3\xa4 sijaitsevan autonomiseksi julistautuneen Puntlandin alueella ._NEWLINE_EU:n Atalanta-operaation komentajan, kenraalimajuri Buster Howesin mukaan merirosvot kiduttavat panttivankejaan ja k\xc3\xa4ytt\xc3\xa4v\xc3\xa4t heit\xc3\xa4 ihmiskilpin\xc3\xa4. Vankeja pahoinpidell\xc3\xa4\xc3\xa4n sota-aluksen l\xc3\xa4hestyess\xc3\xa4, kunnes sota-alus poistuu._NEWLINE_Helmikuussa 2011 merirosvot ampuivat kuoliaaksi nelj\xc3\xa4 amerikkalaista panttivankia Quest-huvijahdilla Arabianmerell\xc3\xa4. Yhdysvaltain merijalkav\xc3\xa4ki nousi t\xc3\xa4m\xc3\xa4n j\xc3\xa4lkeen alukseen ja sai vangiksi 13 kaappaajaa ja surmasi kaksi._NEWLINE_Jahdin omistajapariskunta Jean ja Scott Adam oli maailmanymp\xc3\xa4rimatkalla jakamassa Raamattuja ja kertoi matkastaan webbisivulla.\n_START_SECTION_\nLaiton kalastus\n_START_PARAGRAPH_\nSomalian merirosvot ovat puolustelleet rikoksiaan v\xc3\xa4itt\xc3\xa4m\xc3\xa4ll\xc3\xa4 toimivansa rajavartioina valtiottomassa maassa ja syytt\xc3\xa4neet ulkomaisia laivoja ry\xc3\xb6st\xc3\xb6kalastuksesta ja myrkyllisten j\xc3\xa4tteiden dumppaamisesta Somalian rannikkovesille. _NEWLINE_Lunnaat eiv\xc3\xa4t ole mit\xc3\xa4\xc3\xa4n siihen verrattuna kuinka paljon j\xc3\xa4tteit\xc3\xa4 on dumpattu maamme vesiin viimeisen 20 vuoden aikana, v\xc3\xa4itt\xc3\xa4\xc3\xa4 Januna Ali Jama, merirosvojen  puhemies  Puntmaassa._NEWLINE_Afrikan sarvessa Somalialla on Afrikan pisin, 3\xc2\xa0300\xc2\xa0km pitk\xc3\xa4 rannikko. Alueen rannikkovedet on tunnettu arvokkaista meren antimistaan kuten hummereistaan ja tonnikaloista. Somalian valtion romahtaminen teki alueen vesist\xc3\xa4 vapaata riistaa ulkomaisille ry\xc3\xb6st\xc3\xb6kalastajille maapallon vapaiden rannikkoalueiden kaventuessa ja kalakantojen heikentyess\xc3\xa4 ry\xc3\xb6st\xc3\xb6kalastuksen ansiosta. YK:n elintarvikej\xc3\xa4rjest\xc3\xb6n FAOn arvioiden mukaan Afrikan sarven alueella kalastaa noin 700 ulkomaista alusta, jotka k\xc3\xa4ytt\xc3\xa4v\xc3\xa4t kalakantoja tuhoavia kalastusmenetelmi\xc3\xa4, kuten pohjatroolausta. N\xc3\xa4m\xc3\xa4 ovat tottuneet pit\xc3\xa4m\xc3\xa4\xc3\xa4n paikalliset kalastajat loitolla painevesitykein ja tuliasein._NEWLINE_Laittoman kalastuksen arvoksi arvioidaan 90\xe2\x80\x93300 miljoonaa Yhdysvaltain dollaria vuodessa. Ulkomaiset kalastusalukset ottavat alueen vesist\xc3\xa4 huomattavasti enemm\xc3\xa4n proteiinia, kuin avustusj\xc3\xa4rjest\xc3\xb6t toimittavat ruoka-apuna n\xc3\xa4l\xc3\xa4n runtelemaan Afrikan sarveen ._NEWLINE_Kalastusaluksia Somalian vesille tulee  l\xc3\xa4hialueelta kuten Keniasta, Pakistanista, Saudi-Arabiasta, Sri Lankasta ja Jemenist\xc3\xa4,  mutta my\xc3\xb6s hyvin kaukaa, kuten Belizest\xc3\xa4, Ranskasta, Hondurasista, Japanista, Etel\xc3\xa4-Koreasta, Espanjasta ja Taiwanilta. N\xc3\xa4iden joukossa on samoja maita, jotka ovat l\xc3\xa4hett\xc3\xa4neet t\xc3\xa4nne sota-aluksiaan jahtaamaan merirosvoja . _NEWLINE_Tilanne on johtanut siihen, ett\xc3\xa4 jotkut merirosvot kutsuvat itse\xc3\xa4\xc3\xa4n \xe2\x80\x9crannikkovartijoiksi\xe2\x80\x9d ja lunnasrahoja \xe2\x80\x9csakoiksi\xe2\x80\x9d. N\xc3\xa4ytt\xc3\xa4\xc3\xa4kin silt\xc3\xa4, ett\xc3\xa4 monet merirosvot ovat aloittaneet uransa kalastajina. On selv\xc3\xa4\xc3\xa4, ett\xc3\xa4 muutamat avoveneist\xc3\xa4 kauppalaivoja kaappaavat merirosvot eiv\xc3\xa4t ole ainoita merirosvoja Afrikan sarven vesill\xc3\xa4 ._NEWLINE_"On erityisen ironista, ett\xc3\xa4 monet maat, jotka  l\xc3\xa4hett\xc3\xa4v\xc3\xa4t sotalaivansa Afrikan Sarven vesille partioimaan merirosvoja ovat itse mukana kalastuslaivastoissa, jotka jatkuvasti ry\xc3\xb6st\xc3\xa4v\xc3\xa4t Somalian rannikon luonnonrikkauksia" toteaa Australialainen kalastustutkija Clive Schofield Wollongongin yliopistosta._NEWLINE_Kalastuselinkeinon heikkeneminen on kuitenkin liian yksinkertainen syy merirosvouden synnyst\xc3\xa4, sill\xc3\xa4 merirosvous on j\xc3\xa4rjest\xc3\xa4ytynytt\xc3\xa4 rikollisuutta, mutta Afrikan kalakantojen heikkeneminen on todellista. Useimmat somalit jotka n\xc3\xa4kev\xc3\xa4t sotalaivoja rannikollaan uskovat, ett\xc3\xa4 ne ovat tulleet puolustamaan ulkomaalaisia aluksia  kuten ry\xc3\xb6st\xc3\xb6kalastusta harjoittavia kalastusaluksia.\n_START_SECTION_\nOngelmaj\xc3\xa4tteiden dumppaaminen\n_START_PARAGRAPH_\nSomalian kalastajat v\xc3\xa4ittiv\xc3\xa4t, ett\xc3\xa4 saaliit oli v\xc3\xa4hentyneet ja verkot rikkoutuneet rannikolle dumpattuihin ongelmaj\xc3\xa4tteisiin. Tsunamin rannikolle merest\xc3\xa4 nostattamat ongelmaj\xc3\xa4tteet paljastivat, my\xc3\xb6s ett\xc3\xa4  Somalian rannikkoa on todellakin k\xc3\xa4ytetty myrkyllisten ja radioaktiivisten teollisuusj\xc3\xa4tteiden kaatopaikkana ._NEWLINE_Italialainen sanomalehti Famiglia Cristiana julkaisi artikkelisarjan 1997\xe2\x80\x931998, jossa kerrottiin, kuinka sveitsil\xc3\xa4inen Achair Partners ja italialainen j\xc3\xa4tealan sijoittaja Progresso olivat tehneet laittoman sopimuksen j\xc3\xa4tteiden dumppaamisesta Somalian rannikkovesille. He olivat maksaneet somalialaiselle sotalordille Ali Mahdi Mohamedille 10 miljoonasta tonnista myrkyllist\xc3\xa4 j\xc3\xa4tett\xc3\xa4 80 miljoonaa dollaria. J\xc3\xa4tteen hinnaksi tuli 8 dollaria tonnilta, kun asianmukaisesti k\xc3\xa4siteltyn\xc3\xa4 ongelmaj\xc3\xa4tteen hinnaksi olisi tullut 1000 dollaria tonnilta. Ali Mahdi joka hallitsi Mogadishun pohjoista osaa 1992\xe2\x80\x931995 ja teki yhteisty\xc3\xb6t\xc3\xa4 YK:n avustusj\xc3\xa4rjest\xc3\xb6jen kanssa on kielt\xc3\xa4ytynyt kommentoimasta v\xc3\xa4itteit\xc3\xa4 .\n_START_SECTION_\nMerirosvouden ratkaisu\n_START_PARAGRAPH_\nSomalian ongelmia on vuosikymmeni\xc3\xa4 yritetty ratkaista maan ulkopuolelta, jotkut asiantuntijat ovat esitt\xc3\xa4neet, ett\xc3\xa4 ratkaisu Somalian ongelmiin saattaisi l\xc3\xb6yty\xc3\xa4 Somaliasta._NEWLINE_Siad Barren hallinnon kukistuttua Somaliasta on puuttunut toimiva keskushallitus. Kaupunkialueilla, kuten Mogadishussa toimii kuitenkin asukkaiden organisoimia yksityisi\xc3\xa4 poliisivoimia. Valtiovallan kukistuttua somalialaiset yksinkertaisesti ottivat uudestaan k\xc3\xa4ytt\xc3\xb6\xc3\xb6n perinteisen klaanipohjaisen hallinnon, jota siirtomaavalta tai Siad Barren diktatuuri ei koskaan pystynyt h\xc3\xa4vitt\xc3\xa4m\xc3\xa4\xc3\xa4n. Somalien perinteist\xc3\xa4 yhteiskuntamuotoa pidet\xc3\xa4\xc3\xa4n anarkistisena, sill\xc3\xa4 yhteiskuntatieteilij\xc3\xb6iden mukaan somalien paimentolainen elintapa ajautuu helposti ristiriitoihin paikalleen asettuneen, j\xc3\xa4rjest\xc3\xa4ytyneen yhteiskunnan kanssa. Poliittinen liittolaisuus perustuu vahvemmin klaaniin kuin puolueeseen. T\xc3\xa4m\xc3\xa4 tekee keskitetyn hallinnon eritt\xc3\xa4in vaikeaksi ._NEWLINE_Antropologi Spencer MacCallumin mukaan ainoa hallintovalta, joka toimii Somaliassa on perinteiset Xeer-k\xc3\xa4r\xc3\xa4j\xc3\xa4t. K\xc3\xa4r\xc3\xa4jill\xc3\xa4 sovitaan klaanien v\xc3\xa4lisist\xc3\xa4 periaatteista, jotka takaavat matkustajalle turvallisen matkan, kauppiaille rehdin kaupan periaatteet. Xeer-k\xc3\xa4r\xc3\xa4j\xc3\xa4t toimivat l\xc3\xa4hes muinaiseen malliin kaikkialla maassa etenkin maaseudulla. MacCallum pit\xc3\xa4\xc3\xa4 Xeer-k\xc3\xa4r\xc3\xa4jien ansiona, ett\xc3\xa4 Somalia on selvinnyt niin hyvin ilman keskitetty\xc3\xa4 hallintoa, koska Xeer takaa lainsuojan kaupalle ja taloudelliselle kehitykselle. Laki ja rikokset m\xc3\xa4\xc3\xa4ritell\xc3\xa4\xc3\xa4n omistusoikeuden mukaan ja rikosoikeus perustuu korvaukseen eik\xc3\xa4 vankeuteen. Vaikka Xeer-k\xc3\xa4r\xc3\xa4j\xc3\xa4t periaatteessa vastustaa verotusta, se takaa kuitenkin normaalin kaupank\xc3\xa4ynnin ja taloudellisen kehityksen MacCallum vertaa Xeer-k\xc3\xa4r\xc3\xa4ji\xc3\xa4 kuudennen vuosisadan Skotlantiin, josta my\xc3\xb6s puuttui keskitetty vallanpito .  _NEWLINE_Joidenkin asiantuntijoiden mukaan merirosvouteen Xeer-k\xc3\xa4r\xc3\xa4jilt\xc3\xa4 voisi l\xc3\xb6yty\xc3\xa4 pysyv\xc3\xa4 ratkaisu. T\xc3\xa4ll\xc3\xb6in ep\xc3\xa4ilem\xc3\xa4tt\xc3\xa4 selvitett\xc3\xa4isiin my\xc3\xb6s korvausvelvollisuus ry\xc3\xb6st\xc3\xb6kalastuksen ja ongelmaj\xc3\xa4tteiden dumppauksen osalta.'